Det hersker stor usikkerhet blant de rundt 60 beboerne i de kommunale boligene på Otium i Tromsdalen. Boligene skal etter planen rives til høsten for å gi plass til kommunens nye sykehjem og omsorgssatsing. Derfor har beboerne fått beskjed om at de må flytte ut innen 1. juli.

De aller fleste har ennå ikke fått beskjed om hvor de skal flytte.

– Vi har ikke hørt et ord! fastslår Paula Olaisen (75) og Hanna Lauritsen (89).

Vil bli boende

Det var på et informasjonsmøte i fjor at beboerne fikk vite at de måtte flytte. Kommunen ga beskjed om at de ville få tilbud om en annen kommunal bolig.

– Vi skulle få ett tilbud. Men om vi takket nei til dette, så måtte vi finne noe annet selv, sier Birger Hansen (81).

– Dette er et overgrep, mener Paula Olaisen.

Det er ikke lenge igjen til flyttefristen, og de eldre er usikre på hvor de havner. Mange har bodd på Otium i årevis – noen hele 20 år.

– Jeg trives veldig godt. Jeg har ikke kjedet meg en dag, sier Hanna Lauritsen.

Ingen av beboerne Nordlys snakker med har lyst til å flytte til tross for at kommunen mener boligene er i dårlig stand.

– Standarden er bra, sier Paula Olaisen.

Hun mener det bare mangler vedlikehold som kommunen er sparsom med på grunn av riveplanene.

Noen få beboere har flyttet ut fra Otium den siste tiden. De eldre sier de er engstelige fordi kommunen har latt nye beboere med rusproblemer flytte inn.

Underskrifter

Knut Johansen har sin mor boende på Otium. Han reagerer sterkt på hvordan hun og de andre eldre blir behandlet av kommunen.

– De tar ikke hensyn til de eldre i det hele tatt. Dette er folk som har bodd her i årevis, og de har et nettverk her. Dette er heller ikke kapitalsterke folk som kan kjøpe boliger på privatmarkedet, eller betale høy leie, sier Johansen.

Han har samlet inn underskrifter blant beboerne, og så langt har over 40 skrevet under på protesten mot byrådets framgangsmåte.

– De fortjener ikke denne umenneskelige usikkerheten. Folk har sagt til meg at de ble bedre behandlet av tyskerne under krigen enn de nå blir av kommunen.

Byråd for helse og omsorg, Kristoffer Kanestrøm (Frp), sier det nettopp er bestemt at flyttefristen utsettes til 1. oktober. Han varsler et nytt informasjonsmøte.

– Alle skal få tilbud om ny kommunal bolig. Husleia blir nok høyere, men mesteparten dekkes av økt kommunal bostøtte.

Kanestrøm sier at det framover vil bli vanskelig for andre å få kommunal bolig ettersom beboerne på Otium skal prioriteres.

– Men vi kommer til å kjøpe inn 25 nye boliger i løpet av året.

Kanestrøm bekrefter at personer med rusproblemer har flyttet inn i enkelte av de fraflyttede boligene på Otium.

– Ja, de må jo også ha et sted å bo.